อลิอันซ์รื้อโฆษณารับเกณฑ์ใหม่คปภ.
ประกันชีวิตพร้อมรื้อภาพยนตร์โฆษณา สอดรับกฎใหม่ คปภ.
31 ม.ค. 2556

ประกันชีวิตพร้อมรื้อภาพยนตร์โฆษณา สอดรับกฎใหม่ คปภ.
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต เปิดเผยว่า จากการที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีการร่างเกณฑ์ใหม่ในการโฆษณาขายผลิตภัณฑ์ประกันชีวิต ทางบริษัทจะต้องทำการทบทวนภาพยนตร์โฆษณาที่สร้างไปแล้วใหม่ โดยต้องรอดูว่าจะมีผลบังคับใช้เมื่อไหร่
ทั้งนี้ พร้อมที่จะปรับเปลี่ยนให้เป็นไปตามเกณฑ์ของ คปภ. และต้องใช้ความละเอียด และขั้นตอนมากขึ้นกว่าเดิม ในการพิจารณาว่าจะสอดแทรกคำเตือนต่างๆ เช่น การที่จะต้องระบุให้แถลงเกี่ยวกับสุขภาพในใบคำขอเอาประกันชีวิต และต้องบอกว่าการแถลงสุขภาพเป็นเพียงปัจจัยหนึ่งในการพิจารณารับประกันชีวิต จะต้องใส่เป็นเสียงเพิ่มเข้าไป หรือใส่เป็นข้อความ และข้อความที่ว่า ผู้ซื้อควรทำความเข้าใจในรายละเอียดความคุ้มครองและเงื่อนไขก่อนตัดสินใจทำประกันภัยทุกครั้ง
“ภาพยนตร์โฆษณาที่มีทั้งเสียง ภาพ และข้อความ ในเวลาเดียวกัน ต้องมาดูว่าแบบไหนที่ประชาชนดูแล้วจำได้ดีที่สุด เราคงไม่ใส่ทุกอย่างไปพร้อมกัน เพราะอาจไม่ได้ประโยชน์ หากประชาชนไม่สามารถจำได้ทั้งสามอย่างพร้อมๆ กัน ซึ่งจะต้องนำภาพยนตร์กลับมาทำรายละเอียดใหม่ เหมือนว่าสร้างใหม่เลย ต้นทุนในการทำก็จะเพิ่มขึ้น แต่เท่าไหร่นั้นเรายังไม่รู้” น.ส.พัชรา กล่าว
น.ส.พัชรา กล่าวว่า ปัจจุบันลูกค้าที่ดูภาพยนตร์โฆษณาจะมีการตอบสนอง 3 แบบ คือ โทรเข้ามาตามเบอร์ที่โชว์เพื่อขอซื้อประกันเลย ซึ่งกลุ่มนี้จะมีการศึกษารายละเอียดล่วงหน้ามาแล้ว และต้องการซื้อประกัน เมื่อเห็นโฆษณาก็ตัดสินใจซื้อ กับโทรเข้ามาขอข้อมูลเพิ่มเติมว่าเป็นสินค้าอะไร คุ้มครองเป็นอย่างไร เพื่อนำข้อมูลไปตัดสินใจ และโทรเข้ามาเพื่อให้ตัวแทนของบริษัทไปพบเพื่อให้รายละเอียดเพิ่มเติมแบบตัวต่อตัว